

Številka: 0075-6/2024

V Domžalah, 22. junij 2024

**ZAPISNIK**

11. seje Odbora za prostor in varovanje okolja, ki je bila v sredo 19. junija 2024 ob 16.30 uri, v sejni sobi Občine Domžale, Ljubljanska cesta 69, Domžale.

**PRISOTNI:** dr. Tomaž Lavrič, Gregor Horvatič, dr. Janez Kopač, Joško Korošec, Janez Limbek.

**ODSOTNI:** Blaž Vodnjov, Adis Škrijel (oba opr. odsotna).

**OSTALI PRISOTNI:**

* Nejc Bizant, občinski inšpektor Občine Domžale,
* mag. Maja Brusnjak Hrastar, vodja oddelka za urejanje prostora Občine Domžale,
* Marija Radkovič.

Predsednik odbora dr. Tomaž Lavrič je v skladu s 4. in 126. členom Poslovnika Občinskega sveta Občine Domžale (v nadaljnjem besedilu: POD) povedal, da poteka seja odbora javno. Na seji je bila prisotna tudi Marija Radkovič.

Seznanil je, da je v skladu z 61. členom POD seja sklepčna, če je na njej navzoča večina članov in pri tem ugotovil, da je odbor sklepčen. Povedal je še, da se v skladu s 64. členom POD sprejema dnevni red seje, ki ga med sejo ni mogoče več dopolnjevati in vprašal, če ima kdo kakšen predlog za razširitev, umik ali spremembo dnevnega reda.

Člani na dnevni red niso imeli pripomb in so ga soglasno sprejeli.

**DNEVNI RED:**

1. Potrditev zapisnika 10. seje z dne 15. 5. 2024.
2. Sprejem sklepa o aktivnostih Civilne zaščite ob poplavah z 10. seje dne 15. 5. 2024 (gradivo).
3. Odprta vprašanja 9. seje odbora pod točko 6 - razno.
4. Zbrana vprašanja za predstavnika Občinskega inšpektorata Občine Domžale.
5. Problematika črnih gradenj v občini Domžale.
6. Ugotovitve ogleda v Depali vasi (prepust pod magistralno cesto, kanalizacijski sistem).
7. Odlok o spremembi odloka o proračunu Občine Domžale za leti 2024 in 2025 - skrajšani postopek.
8. Pobuda za vzpostavitev vodnatosti potoka Gobovšek v Dragomlju (poročevalec: J. Kopač) (gradivo).
9. Seznanitev z odlokom o kategorizaciji občinskih cest in kolesarskih poti v občini Domžale - skrajšani postopek.
10. Seznanitev s sklepom o pripravi Občinskega podrobnega prostorskega načrta za prostorsko ureditev skupnega državnega in lokalnega pomena za avtocestni priključek Študa in funkcionalno povezane prostorske ureditve.
11. Razno.

Sejo je v nadaljevanju vodil dr. Tomaž Lavrič.

Pred sejo je Joško Korošec predlagal, naj se najprej obravnavajo in predstavijo tiste točke, kjer je potrebna sklepčnost, saj bo moral predhodno zapustiti sejo zaradi drugih obveznosti.

K točki 1/ **Potrditev zapisnika 10. seje z dne 15. 5. 2024**

Dr. Tomaž Lavrič je prebral sklepe zapisnika prejšnje seje in pojasnil njihovo realizacijo. Na zapisnik člani odbora niso imeli pripomb.

Člani odbora so soglasno sprejeli SKLEP št. 50:

* **Odbor za prostor in varovanje okolja potrdi zapisnik 10. seje z dne 15. 5. 2024 v predloženem besedilu.**

K točki 2/ **Sprejem sklepa o aktivnostih Civilne zaščite ob poplavah z 10. seje dne 15. 5. 2024.**

Dr. Tomaž Lavrič je uvodoma povedal, da je namestnik poveljnika CZOD na pobudo odbora posredoval predlog, ki ga je štab CZ naslovil na pristojni državni organ glede izboljšav protipoplavne zaščite na domžalskem, s katerim so se seznanili vsi člani.

Člani odbora so soglasno sprejeli SKLEP št. 51:

* **Odbor za prostor in varovanje okolja se seznani z aktivnostmi Civilne zaščite ob poplavah, kot je bilo predstavljeno na 10. seji dne 15. 5. 2024.**

K točki 3/ **Odprta vprašanja 9. seje odbora pod točko 6 - razno.**

Dr. Tomaž Lavrič je prebral odprti vprašanji 9. seje odbora pod točko 6 - razno, in sicer problematiko glede zapuščenih vozil brez registrskih tablic na javnih občinskih parkiriščih ali zemljiščih ter za kakšno situacijo gre na zaraščenih zemljiščih parc. št. 1411/1 in 1411/2 k.o. Dob, ob regionalni cesti severno od osnovne šole Dob.

Nejc Bizant je pojasnil, da se občinsko redarstvo odzove na vsako prijavo o zapuščenem vozilu na zemljiščih v lasti občine, kjer na vozilo namestijo odredbo za odstranitev vozila v roku treh dni. V primeru, da ne pride do odstranitve, se naloži koncesionarju HNG d.o.o. odstranitev iz javne občinske površine, kjer se nato vozilo hrani na koncesionarjevi deponiji tri mesece. Po treh mesecih se odloči ali bo šlo vozilo v prodajo ali v razgradnjo. Pravno podlago predstavlja Zakon o pravilih cestnega prometa, postopek pa se začne na podlagi prijave, ki jo občan naslovi na občino. Občina odloka o zapuščenih vozilih nima, saj je zakon dovolj jasen.

V razpravi so člani predlagali, da bi se na spletni strani Občine Domžale umestilo rubriko in objavilo informacije o prijavi in o postopkih odstranitve zapuščenih osebnih vozil z javnih občinskih površin, o letni statistiki odvoza takih vozil in drugih potrebnih informacijah za občane na to temo.

Mag. Maja Brusnjak Hrastar je glede zemljišč parc. št. 1411/1 in 1411/2 k.o. Dob, ob regionalni cesti severno od osnovne šole Dob povedala, da se zemljišči nahajata na območju razvoja družbene infrastrukture, predvsem širitve osnovne šole, kjer dogovori o odkupu z lastnikom do sedaj niso bili uspešni, problematika pa je v reševanju že več let.

Člani odbora so soglasno sprejeli SKLEP št. 52:

* **Odbor za prostor in varovanje okolja se seznani z odgovori na vprašanja z 9. seje odbora pod točko 6 - razno, z dne 15. 4. 2024.**

K točki 4/ **Zbrana vprašanja za predstavnika Občinskega inšpektorata Občine Domžale**

Dr. Tomaž Lavrič je predstavil vprašanja, ki so se v času delovanja odbora v tem mandatu pojavila pri raznovrstnih razpravah.

Glede pobude za razpravo o posegu v prostor (miniranje hribine na lokaciji Laze pri Domžalah) z 2. seje Odbora za prostor in varovanje okolja, z dne 8. marca 2023 je Nejc Bizant pojasnil, da ima pristojnost spremljanja nedovoljenih gradbenih posegov gradbena inšpekcija in ne občinski inšpektorat. Inšpektorat je dne 15. 5. 2024 naslovil vprašanje glede stanja postopka na gradbeno inšpekcijo, kjer pa odgovora do te seje še niso prejeli. Glede onesnaževanja potoka Mala Rača je gradbeni inšpektor v odgovoru sporočil, da ni prejel nobene prijave na to temo, zato inšpekcijski nadzor ni bil opravljen.

V razpravi, ki jo je predstavil Gregor Horvatič, glede izvedenega ali neizvedenega inšpekcijskega pregleda v Lazah je bilo dogovorjeno, naj krajan ponovno pošlje pobudo in že prejeti odgovor gradbene inšpekcije na Občinski inšpektorat. Le-ta bo po ponovni poizvedbi na gradbenem inšpektoratu seznanil Odbor z novimi dejstvi.

Glede vprašanj na temo, kje je končala hlodovina, ki jo je prinesla reka po neurju in med poplavami, zagozdila pa se je ob ovire v strugi, glede težave v neočiščenosti strug reke Kamniške Bistrice in pritokov z gramozom, kakšna je časovnica čiščenja sipin v strugi Kamniške Bistrice na območju občine ter kdo je pristojna oseba na občini Domžale, da se očisti smeti, plavje in plastične vrečke na drevesih ob sprehajalni poti Kamniške Bistrice po povodnji v avgustu, s 5. seje Odbora za prostor in varovanje okolja, dne 19. oktobra 2023 in 6. seje z dne 14. decembra 2023, je Nejc Bizant odgovoril, da so naloge v zvezi z urejanjem vodotokov v pristojnosti Direkcije RS za vode (DRSV). Predlogi so bili posredovani na DRSV, občina pa ni dobila sredstev iz naslova predplačil za sanacijo Kamniške Bistrice, zato teh nalog tudi ni izvajala. Občina aktivno sodeluje z državnim koncesionarjem Hidrotehnik in HNG.

Joško Korošec je menil, ker država v času po poplavah ni mogla izvesti vseh aktivnosti, bi določene ukrepe lahko izvedla občina in kasneje terjala povrnitev od države. Za ta namen bi morala občina v proračunu zagotoviti milijon ali dva sredstev za sanacijo.

Glede stanja evidentiranih nelegalnih odlagališč in objave le teh je Nejc Bizant pojasnil, da le-teh v Občini Domžale ni več. Na vsako zaznano in prijavljeno odlagališče se reagira takoj in poskrbi preko javnega komunalnega podjetja za odvoz na deponijo. Ekološke otoke se čisti sproti. Dejal je še, da se z ukrepom spomladanskih čistilnih akcij večino smeti iz okolja odstrani. Za odlagališča v naravi je pristojen okoljski inšpektor. V primeru, da se povzročitelja odkrije, se uvede prekrškovni postopek.

Janez Limbek je vprašal, kako je z gozdnimi potmi, ki jih posamezniki zasipavajo z raznoraznim gradbenim materialom, kjer je bilo pojasnjeno, da je to v pristojnosti gozdarskega inšpektorja.

Glede težave vključevanja iz makadamskega parkirišča na Karantansko cesto, zaradi zastojev, ki nastajajo po novem v cestnem prometu je povedal, da je v pripravi novi OPPN, kjer se predvideva nov izvoz na Mestni trg in opremljenost z zapornicami.

Glede mestnega domžalskega gozda na Šumberku, kjer so v lanskem letu zaradi julijskega neurja požagali veliko dreves, odstranili hlodovino, smrečje in ostale lesne odpadke pa so pustili v gozdu je informiral, da je naloga v pristojnosti Zavoda za gozdove in gozdarskega inšpektorja.

Iz njihovega odgovora izhaja, da je bil po uradni dolžnosti opravljen vpogled v evidence Zavoda za gozdove, OE Ljubljana, kjer v letu 2022 in 2023 ni bilo zabeleženega poseka dreves. Prijave glede nepravilnosti in ostankov smrečja inšpektorat ni prejel. Funkcija mestnega logarja ni vzpostavljena.

Na 7. seji Odbora za prostor in varovanje okolja z dne 15. februarja 2024 je svetnik informiral, da so preko krajevne skupnosti vložili prijavo glede sečnje črnih jelš na območju mokrišč ob avtocesti, nasproti Šumberka. Nejc Bizant je povzel, da je bila dana poizvedba na Inšpektorat za gozdarstvo, kjer so odgovorili, da Zavod za gozdove ni zabeležil nobenega poseka dreves brez njihove odobritve, je pa gozdarska inšpekcija opravila ogled območja Zaboršt, kjer je paintball, izvajalec pa ima vsa potrebna soglasja.

Na 9. seji Odbora za prostor in varovanje okolja dne 15. aprila 2024, je bila izpostavljena problematika zapuščenih vozil brez registrskih tablic na javnih občinskih parkiriščih, kjer je bilo pojasnjeno, da si občinski redar takoj po prijavi ogleda stanje na terenu in izda odredbo o odstranitvi. Občina nima sprejetega odloka o zapuščenih vozilih.

Kot je bilo predstavljeno na 10. seji Odbora za prostor in varovanje okolja, dne 15. maja 2024, je bilo ob obisku zbora članov Lovske družine Domžale izpostavljeno, da prebivalci vse pogosteje sprehajajo pse v gozdovih, ki pri tem vznemirjajo divjad in onemogočajo izvajanje lovskogojitvenih dejavnosti. Nejc Bizant je povedal da občinsko redarstvo in inšpektorat reagirata na podlagi prijave, a je na terenu nepravilnosti težko ugotoviti, ker lastniki psov le-te predhodno pripnejo na povodec. Sicer pa morajo biti psi na povodcih, lastniki pa za njimi pobrati pasje iztrebke.

Glede nasutja in utrditve brežine za ca. en meter na brežini Rače med Virsko cesto in izlivom v Kamniško Bistrico dolvodno je bilo pojasnjeno, da si je redar mesto ogledal na podlagi prijave, preveril stanje pri bližnjih krajanih, ki so opazili traktorje in tovornjake, a registrskih številk vozil ni nihče zabeležil, zato postopki niso bili uvedeni.

Glede odvoza smeti iz ekološkega otoka na Miklošičevi cesti, kjer je le-ta trajal mesec dni, med tem pa se je nabralo za tovornjak smeti je Nejc Bizant povedal, da izda po prijavi inšpektorat odločbo javnemu komunalnemu podjetju Prodnik, ki mora v 10. dneh odstraniti vse odpadke in inšpektorat o realizaciji obvestiti. V kolikor se ugotovi povzročitelja, se vodi prekrškovni postopek. Redarstvo vedno reagira na prijavo občanov.

Na Šumberški cesti 26 je dnevno na cesti parkiranih več vozil, ki ovirajo promet. V zimskem času je težava tudi mimovoz snežnega pluga, kjer je bilo s strani Občinskega inšpektorja odgovorjeno, da se izvaja poostren nadzor in glede na prijavo bo občinski redar tudi ustrezno ukrepal.

Na vprašanje ali je možno dobiti univerzalno opozorilo glede ureditve žive meje je v nadaljevanju potekala razprava glede ukrepanja redarjev ob razrastlih grmovnicah, kjer z obvestilom opozorijo lastnika, da grmovnice obreže, v nasprotnem se vodi prekrškovni postopek. Razprava je potekala tudi o dovoljeni višini grajenih ograj, ki je na križiščih omejena na višino 80 cm. Dopustna postavitev ograj kot enostavnih objektov je po odloku možna do višine 180 cm. V primeru višje ograje, je potrebno pridobiti gradbeno dovoljenje.

Joško Korošec je vprašal, kakšna je možnost postavitve steklene ograje na križiščih, kjer je bilo pojasnjeno, da potrebuje investitor soglasje Občine.

Člani odbora so soglasno sprejeli SKLEP št. 53:

* **Odbor za prostor in varovanje okolja se seznani z odgovori na vprašanja vezana na Občinski inšpektorat Občine Domžale.**

K točki 5/ **Problematika črnih gradenj v občini Domžale.**

Dr. Tomaž Lavrič je povedal, da je bilo na podlagi javne razprave glede ureditve območja ZB-10, s strani krajanov postavljenih veliko vprašanj glede črnih gradenj na območju Domžal, tudi v z OPPN predvidenem območju Zaboršta.

Nejc Bizant je pojasnil, da je potrebno za gradnjo objektov pridobiti gradbeno dovoljenje, inšpekcijski nadzor pa izvaja gradbena inšpekcija. Za enostavne objekte kot so lope in ograje, se preveri ali je bilo izdano soglasje in ali je bil objekt izveden v skladu s soglasjem. V primeru kršitev se vodi upravni postopek.

V zvezi s prijavo črne gradnje dolžine 30 m, je dejal, da so prijavo odstopili gradbenemu inšpektoratu.

V razpravi je bilo izpostavljeno vprašanje glede postavitve A-panojev v času volilnih kampanj in kakšne pristojnosti ima pri tem občinsko redarstvo, kakor tudi glede postavitve velikih jumbo reklamnih panojev ob mestnih vpadnicah in avtocestah.

Janez Limbek je predlagal, da bi se obstoječi odlok o postavitvi plakatnih mest pregledal in vanj dodala tudi mesta, kjer so v tem času nastale nove soseske in mest za A-panoje trenutno ne določajo ali ne omogočajo mest za postavitev.

Dr. Tomaž Lavrič je predlagal, da Občinski inšpektorat pripravi poročilo o stanju in številu črnih gradenj v občini Domžale za zadnje obdobje in ga posreduje Odboru do konca leta.

Člani odbora so soglasno sprejeli SKLEP št. 54:

* **Odbor za prostor in varovanje okolja se seznani z odgovori na problematiko črnih gradenj v občini Domžale.**

K točki 6/ **Ugotovitve ogleda v Depali vasi (prepust pod magistralno cesto, kanalizacijski sistem).**

Dr. Tomaž Lavrič je povedal, da so si z Odborom za komunalne dejavnosti ogledali prepust pod magistralno cesto v Depali vasi in ureditev kanalizacijskega sistema, kjer ob večjih nalivih poplavi del Depale vasi.

Gregor Horvatič je predstavil problematiko glede omenjenih prepustov, kjer so kljub 40 cm globokem jarku, ki je do nedavnega omogočal odvodnjavanje, le-tega pred dobrim mesecem dni izvajalci cestnih del zasuli in tam naredili asfaltno muldo, kar bo onemogočalo prelivanje vode dolvodno skozi naselje. Dejal je, da si je stanje na terenu parc., št. 341/3 že ogledalo vodstvo občinske uprave skupaj s krajani ter oba odbora, težava pa je, da se pobudnike preusmerja od vrat do vrat, rešitve pa ne najde. Krajane skrbi, da jih bo ponovno poplavilo.

V razpravi je bilo izpostavljeno, da naj Odbor za komunalne dejavnosti in Odbor za prostor in varovanje okolja na Oddelek za komunalne zadeve naslovita pobudo glede proučitve rešitve prepusta v Depali vasi. Oddelek oba odbora obvesti o predlogu rešitve situacije do naslednje seje.

Člani odbora so soglasno sprejeli SKLEP št. 55:

* **Odbor za prostor in varovanje okolja se seznani s stanjem prepusta pod magistralno cesto in kanalizacijskem sistemu ter predlaga Oddelku za komunalne zadeve Občine Domžale, da poda predlog rešitve sanacije do naslednje seje odbora.**

K točki 7/ **Odlok o spremembi odloka o proračunu Občine Domžale za leti 2024 in 2025 - skrajšani postopek.**

Mag. Maja Brusnjak Hrastar je predstavila predlog rebalansa proračuna občine, vezano na dejavnosti odbora. Izpostavila je prerazporeditev sredstev za potrebe izdelave prostorskih aktov, pripravo celostne prometne strategije, stanje glede sprejetih ukrepov parti. proračuna za nekatere projekte, za ukrepe projekta Las - za mesto in vas ter glede projekta posvojitve invazivnih rastlin.

Gregor Horvatič je vprašal, kako je možno, da so pred časom občinski svetniki že predlagali nekatere iste ukrepe in so bili takrat zavrnjeni, sedaj pa so s parti. proračunom prišli v rebalans in se jih bo naenkrat dalo izvesti. Mag. Maja Brusnjak Hrastar je pojasnila, da so v ožji izbor prišli tisti projekti, ki so dobili več glasov občanov, nekateri projekti so bili prehodno izločeni.

Člani odbora so soglasno sprejeli SKLEP št. 56:

* **Odbor za prostor in varovanje okolja se seznani z odlokom o spremembi odloka o proračunu Občine Domžale za leti 2024 in 2025.**

K točki 8/ **Pobuda za vzpostavitev vodnatosti potoka Gobovšek v Dragomlju**

Dr. Janez Kopač je predstavil pobudo, ki jo je poslal na Občino Domžale, glede ponovne vzpostavitve vodnatosti potoka Gobovšek v Dragomlju. Omenil je, da so v preteklosti nekatere lokalne iniciative poskušale s to pobudo, a obupale, saj je upravljanje voda v pristojnosti države. S tehničnega vidika je predlagal tako ureditev stalnega pretoka vode, da bi se v zemljo vkopala cev, ki bi nato iz potoka Pšata napajala strugo potoka Gobovšek.

Mag. Maja Brusnjak Hrastar je pojasnila, da je omenjeno območje potoka še vedno vodno zemljišče, ki je evidentirano v atlasu voda. Na tem območju je bilo izdano tudi vodno dovoljenje za ribnik in ribogojnico. Stanje vodnatosti bi moralo biti urejeno, ko se je gradila avtocesta. Predlagala je, naj pobudo krajani vložijo na Ministrstvo za naravne vire in prostor, Direktorat za vode (MNVP).

Razprava je potekala v smeri, ali naj vlogo ministrstvu in DRSV posreduje predlagatelj sam ali občina.

Odbor je bil mnenja, da vloži Janez Kopač pobudo na MNVP in DRSV, kjer pridobi njihov odgovor. Na jesenski seji sprejme odbor sklep, da posreduje pobudo na MNVP in DRSV še Občina Domžale.

Člani odbora so soglasno sprejeli SKLEP št. 57:

* **Odbor za prostor in varovanje okolja se seznani s pobudo za vzpostavitev vodnatosti potoka Gobovšek v Dragomlju.**

K točki 9/ **Seznanitev z odlokom o kategorizaciji občinskih cest in kolesarskih poti v občini Domžale - skrajšani postopek**

Dr. Tomaž Lavrič je seznanil o pripravljenem odloku kategorizacije občinskih cest in kolesarskih poti v občini Domžale, kot je bilo predstavljeno s strani občinske uprave na seji Odbora za komunalne zadeve. Namen odloka je uskladitev stanja novih poti, ki so bile zgrajene v zadnjem obdobju in so hkrati kolesarske poti oz. steze.

Janez Limbek je izpostavil vprašanje, glede na priloženo mnenje k predlogu s strani Ministrstva za infrastrukturo, in sicer, da mora biti kategorizirana občinska kolesarska pot zgrajena kot samostojna cesta ali pot in ne sme potekati po pločnikih ali tik ob državni ali občinski poti. Novo kategorizirane kolesarske poti ob Kamniški Bistrici na strani 8, 9, in 10 predloga pa omogočajo poleg kolesarjev tudi sprehajanje pešcev in drugih uporabnikov ter vprašal, kako gre to skupaj.

Prav tako je menil, da vsi na novo pridobljeni kilometri kolesarskih poti v predlogu obrazložitve, v skupnem seštevku ne prikazujejo pravega števila kilometrov in predlagal, da se na seji Občinskega sveta, ob obravnavi te točke, na to stanje javno opozori.

Člani odbora so soglasno sprejeli SKLEP št. 58:

* **Odbor za prostor in varovanje okolja se seznani z odlokom o kategorizaciji občinskih cest in kolesarskih poti v občini Domžale.**

K točki 10/ **Seznanitev s sklepom o pripravi Občinskega podrobnega prostorskega načrta za prostorsko ureditev skupnega državnega in lokalnega pomena za avtocestni priključek Študa in funkcionalno povezane prostorske ureditve**

Mag. Maja Brusnjak Hrastar je informirala, da je bil z MNVP sklenjen dogovor, kjer se pristojnost načrtovanja priključka Študa prenese na občinski nivo. Sklep določa nosilce urejanja prostora in terminski načrt pridobivanja potrebnih soglasij in dovoljenj s ciljem, da se v Domžalah izdela omenjeni priključek, ki bi sicer moral biti zgrajen že v času gradnje avtoceste.

Člani odbora so soglasno sprejeli SKLEP št. 59:

* **Odbor za prostor in varovanje okolja se seznani s sklepom o pripravi Občinskega podrobnega prostorskega načrta za prostorsko ureditev skupnega državnega in lokalnega pomena za avtocestni priključek Študa.**

K točki 11/ **Razno**

Janez Limbek in Gregor Horvatič sta podala kritično mnenje glede izvedbe delavnic na temo priprave celostne prometne strategije v občini Domžale.

Seja je bila zaključena ob 18.40 uri.

dr. Tomaž Lavrič,

predsednik odbora

Dokument je elektronsko podpisan s kvalificiranim

digitalnim potrdilom SIGEN-CA, preko storitve ADOBE.SIGN.